פארק אגם נקורו נוסד ב-1961 וכיום הוא משתרע על שטח של 200 קמ"ר בעמק ריפט (Rift), כ-230 קילומטר ממערב לניירובי, בירת קניה. נקורו (Nakuru) הוא אגם סודה רדוד, אחד מאגמי השבר הסורי-האפריקאי הייחודיים, והוא מפורסם בעיקר במגוון הציפורים ועדרי החיות אשר לחופיו, בהם קרנפים רחבי שפה. מרחוק נראה האגם כאילו מישהו צבע אותו בוורוד; כשמתקרבים רואים שהמים מקבלים את צבעם בעיקר מלהקות ענק של פלמינגו, שממלאות את הימה. בנוסף לפלמינגו משמש האגם בית גידול גם לבעלי כנף נוספים ממינים רבים ומגוונים. מי האגם רדודים מאוד ומפלס המים עולה ויורד עד ארבעה מטרים במהלך השנה. בתחומי הפארק חיים מינים רבים של בעלי חיים, בהם חזירי יבלות, קרנפים, אנטילופות מים, בופאלו, צבאים, שפני סלע ועדר קטן של היפופוטמים, שחיים בצפון האגם.
הכניסה לפארק נמצאת במרחק שישה קילומטרים מהעיר נקורו הסמוכה. ההליכה בתחומי הפארק אסורה ויש לשכור רכב, לצאת לסיור במונית או להצטרף לסיור מאורגן. בתוך הפארק ישנם כמה אתרי קמפינג בהם אפשר להקים אוהל וליהנות ממים נקיים ומכמה שירותים נוספים. מי שמעדיף להתפנק קצת יותר יכול ללון באחד משני הלודג'ים שבתוך הפארק.